Петима души са убити при престрелка в Славянск - Mediapool.bg
Москва обвини Киев в нарушение на Великденското примирие, "Десен сектор" върна обвиненията към Русия
18:50 | 20 април 2014 | 100 коментара
Часове след сключеното Великденско примирие между Москва и Киев, трима жители на украинския град Славянск, Донецка област, са убити срещу през нощта неделя при нападение срещу една от барикадите в северната част на града. Един човек е приет в болница в тежко състояние, съобщи телевизионният канал "Россия 24".
Според ранения, в момента на нападението срещу поста там са били единствено мирни местни жители без оръжие, които обикновено спират и оглеждат влизащите в града автомобили и предупреждават силите за самоотбрана за появяването на армейски части. Към поста се приближили няколко автомобила, от които бил открит огън.
На мястото са пристигнали бойци, които отвърнали на огъня и убили двама от нападателите. Задържани са два автомобила с оръжие, което не е на въоръжение в украинската армия, намерени са отличителни знаци на "Десен сектор", както и карти, изготвени на основата на въздушни снимки, предава ИТАР-ТАСС.
Клетка на „Десен сектор" в Житомирска област пък се е съгласила доброволно да предаде на областното управление на службата 21 кутии с бутилки с „коктейли Молотов" и два 50-литрови резервоара с вече готова запалителна смес. Членовете на групировката взели решението в съответствие с включената в споразумението от Женева клауза за доброволно разоръжаване, както и в резултат на предприетите от правоохранителните органи профилактични мероприятия.
Украинското правителство заяви, че няма да атакува проруските сепаратисти през великденския уикенд, предаде Ройтерс.
Руското МВнР: Украйна наруши Великденското примирие
Инцидентът в Славянск пък веднага бе използван от Москва.
„Провокацията от тази нощ в източния украински град Славянск, свидетелства за нежеланието на властите в Киев да разоръжат националистите и екстремистите“, заяви в неделя външното министерство в Москва, предаде ИТАР-ТАСС.
"Руската страна е възмутена от тази провокация, която свидетелства за нежеланието на киевските власти да обуздаят и разоръжат националистите и екстремистите", пише в документа.
Междувременно по информация на бТВ Вячеслав Пономарьов, самопровъзгласилият проруски кмет на Славянск, поиска Русия да се намеси, за да защити тези, които се борят срещу "украинските националисти“, съобщи агенция РИА „Новости”.
Според Пономарьов, местното население е заплашено от националистическата групировка „Десен сектор“, която била в основата на престрелката миналата нощ, и "само Русия“ можела да го защити.
Т.нар "народен кмет” допълни, че сред личните вещи на бойците, нападнали през нощта контролен пост на влизане в Славянск, има документи, които потвърждават, че те са от "Десен сектор“.
Украинският "Десен сектор: Това е богохулна провокация на Русия
Украинската националистическа организация "Десен сектор" отрече негови членове да са участвали в престрелката тази нощ в град Славянск, в която загинаха петима души, предаде Ройтерс.